Speaker sê oor wantrouemosie se stemprosesPres. Jacob Zuma en Baleka Mbete, speaker van die nasionale vergadering (Februarie 2015). Foto: Flickr/GovernmentZA Baleka Mbete, speaker van die nasionale vergadering, het Maandag tydens ‘n mediakonferensie aangekondig dat die mosie van wantroue teen pres. Jacob Zuma, waaroor Dinsdag in die parlement gedebatteer word, met ŉ geheime stemproses beslis sal word. Dit kom nadat Mbete al die partye in die nasionale vergadering vroeër die geleentheid gegun het om voorleggings aan haar te maak rakende hul siening oor die stemproses. Mbete het gesê sy het hierdie insette in ag geneem toe sy haar besluit geneem het. Mbete het geen vrae van verslaggewers tydens die mediakonferensie toegelaat nie en het gesê die doel van die mediakonferensie was bloot om haar besluit aan te kondig. Die DA het die eerste versoek vir die mosie op 30 Maart vanjaar ingedien en dit sou op 18 April aangehoor geword het. Dit is egter op ys geplaas nadat Mbete aangevoer het dat sy nie by magte is om oor die geheime stemming te besluit nie. Die United Democratic Movement (UDM) en die EFF het daarna ŉ aansoek by die konstitusionele hof ingedien om te versoek dat die mosie met ŉ geheime stemming beslis word. Die konstitusionele hof het op 22 Junie beslis Mbete moet ŉ besluit oor die stemproses neem. Hoofregter Mogoeng Mogoeng het gesê daar is geen regsgronde waarvolgens die hof die speaker kan dwing om op ’n geheime stemming te besluit nie. Dit is die sewende keer wat ŉ mosie van wantroue teen Zuma in die parlement aangehoor sal word, maar beslis die mees omstrede van al hierdie mosies. Verskeie groepe en organisasies en enkele ANC-LP’s het in aanloop tot die mosie kritiek teen Zuma uitgespreek en gesê Zuma moet óf herroep word óf bedank. Jackson Mthembu, hoofsweep van die ANC, het Vrydag tydens ŉ mediakonferensie gesê om vir die mosie van wantroue teen Zuma te stem sal gelykstaande daaraan wees “om ŉ kernbom op die land te gooi”. Mthembu beweer indien die mosie van wantroue slaag, sal dit die land in algehele politieke onstabiliteit en ekonomiese onsekerheid dompel. Intussen het die South Africa First Forum Sondag gratis regshulp belowe aan enige ANC-LP teen wie daar stappe gedoen sou word indien hy of sy Dinsdag ten gunste van die mosie stem. Die mosie van wantroue word Dinsdag om 14:00 gedebatteer.